Til daglig går Julie Marie Støwe Kristiansen i 8. klasse på Nørreådal Friskole i Serritslev. Fredag var klasselokalet skiftet ud med Bella Center i København, hvor hun konkurrerede mod andre elever. - Der er noget med nogle søm, noget brolægger og nogle dåser som skal stables, siger Julie Marie Støwe Kristiansen. Hendes klasse kvalificerede sig til konkurrencen i København som den bedste i Nordjylland. - Jeg er lidt nervøs, så det bliver fint, når det er overstået, fortæller Julie Marie Støwe Kristiansen. I den indledende runde i Bella Center, bliver det igen til en sejr for nordjyderne. - Jeg sveder rigtig meget, men jeg er glad nu, forklarer en tydelig lettet Julie Marie Støwe Kristiansen. Flere vælger en erhvervsuddannelse DM i Skills er primært en konkurrence for erhvervsskoleelever, men også grundskoleelever er med til enkelte konkurrencer. Eventet har stor betydning i forhold til at tiltrække flere unge til netop erhvervsuddannelserne. De senere år har kurven været stigende, og andelen af unge, der vælger en erhvervsuddannelse som førsteprioritet, er nu 20,1 procent. I erhvervsskolereformen er målet, at 25 procent af de unge skal tage en erhvervsuddannelse i 2020. - De uddannelser vi kender til og ser i dagligdagen som tømrer, murer og frisør, det er klart, dem kender vi, men vi ved ikke hvad en procesoperatør eller en industritekniker er, siger chef for Vejlednings- og læringscenter på TECHCOLLEGE i Aalborg, Susanne Østergaard. I 8. klasse på Nørreådal Friskole er det halvdelen af eleverne, som overvejer en erhvervsuddannelse. - Der er mange andre måder at lære på end at sidde med en bog. I forhold til reklame for erhvervsskolerne, er det her også godt til at åbne mulighederne for at komme den vej, siger klasselærer for 8. klasse, Jens Pedersen. For Julie Marie Støwe Kristiansen og kammeraterne bliver det til et nederlag i semifinalen, og det til trods har det været en god oplevelse at være med. - Det blev lidt stresset deroppe, og når man hører, at de andre er færdige, giver man lidt op, forklarer Julie Marie Støwe Kristiansen.

Opsummering:
Erhvervsuddannelserne ønsker sig flere elever, og derfor er det igangværende DM i Skills et vigtigt udstillingsvindue. Anlægsgartnere, møbelsnedkere og slagtere dyster mod hinanden, men også 8. klasser har kvalificeret sig til konkurrencerne.